

**Prečo nakupovať nábytok v kamenných obchodoch?**

Internetová forma obchodu atakuje kamenné obchody s nábytkom a tiež prispieva k poklesu predaja v nich. Je bežné, že si zákazník príde produkt pozrieť do predajne s nábytkom, spraví si prieskum a kúpi si výrobok cez internet. Či už priamo od výrobcu, alebo cez internetový obchod. INTERNETOVÝ OBCHOD je obchod 21.storočia a má tendenciu zvyšovať svoj podiel na trhu. Má nepochybne svoje prednosti, ale aj úskalia.

**Výhody:**

* nákup v teple domova z domáceho počítača. Zákazník môže surfovať po internete, porovnávať dizajn, ceny, domáce so zahraničnými produktmi.
* platba elektronicky. Ušetrí čas, niekedy aj peniaze. Túto formu nákupu uprednostňuje mladá generácia, ktorá je zdatná v práci s počítačom, ovláda jazyky a je pomerne časovo a pracovne vyťažená.

**Nevýhody:**

* doručený tovar nezodpovedá našim predstavám /farebnosťou, veľkosťou, tvarom a kvalitou/
* obštrukcie pri vybavovaní reklamácií
* nedodržanie lehoty
* nelegálnosť firiem a často podvodnícke praktiky
* možné zneužitie osobných údajov

**Dobrý kamenný obchod s nábytkom** je symbióza **všetkých typov** a sortimentných skladieb nábytku, bytových doplnkov vrátane elektrospotrebičov, svietidiel, bytového textilu, dekoračných prvkov a ich farebného stvárnenia, zladenia.

Kamenný obchod poskytne:

1. **Inšpiráciu pre zákazníka.**

Na základe pocitu sa spotrebiteľ rozhodne kvalifikovane pre dizajn, povrchovú úpravu a rozmer. Expozície kamenných obchodov odzrkadľujú trendy v dizajne, materiáloch a inováciách.

1. **Garantuje cenu nábytku.**

Reklamyna internetový predaj často propagujú nižšie ceny ako v kamenných obchodoch, čo môže byť zavádzajúce. Kamenné obchody poskytujú vernostné zľavy. Zľavy dostane zákazník na celú škálu ponúkaného sortimentu a často sa časovo neobmedzene kumulujú. Okrem toho sa v kamenných obchodoch organizujú neustále AKCIE, ktorými sa obchodníci snažia na vybrané druhy tovarov v spolupráci s výrobcom poskytnúť zvýhodnené ceny. Tie ponúkajú aj obľúbené **výpredaje,** v ktorých zákazník môže nakúpiť hlboko pod nákupné ceny internetových predajcov.

1. **Poskytuje širokú paletu služieb.**

Kamenné obchody – na rozdiel od internetových – poskytujú služby, ako je poradenstvo bytového architekta, zameranie interiéru, dovoz nábytku, montáž nábytku a jeho záručný a aj pozáručný servis. Seriózny kamenný obchod disponuje servisnými balíčkami, ktoré pomôžu zákazníkovi podľa možností vymeniť poškodenú súčiastku aj po uplynutí záručnej lehoty. **Osobný kontakt** predajcu so zákazníkom je základom seriózneho jednania pri nákupe nábytku. Predajca má neoceniteľné praktické skúsenosti a jeho rady pre spotrebiteľa tvoria základ spokojnosti z investície do nábytku a zariaďovania interiéru. Pre výrobcov sú obchodníci s kamennými obchodmi dôležitým prepojením k širokej spotrebiteľskej základni.

Predaj nábytku je špecifický a som presvedčená, že kamenné obchody budú ešte desiatky rokov potrebné na prezentáciu nábytku, bytových doplnkov a celkovej kultúry bývania.

Ing. Kvetoslava Dedinská

predsedníčka Sekcie obchodníkov so slovenským nábytkom ZSD SR